Source: http://www.europarl.europa.eu/doceo/document/A-8-2019-0153_MT.html
Timestamp: 2019-09-23 20:28:43+00:00
Document Index: 1543683

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Proċedura : 2018/2195(DEC)
Ċiklu relatat mad-dokument : A8-0153/2019
221k 63k
dwar il-kwittanza fir-rigward tal-implimentazzjoni tal-baġit tal-Aġenzija Ewropea għall-Gwardja tal-Fruntiera u tal-Kosta (Frontex) għas-sena finanzjarja 2017
– wara li kkunsidra l-kontijiet annwali finali tal-Aġenzija Ewropea għall-Gwardja tal-Fruntiera u tal-Kosta (l-Aġenzija) għas-sena finanzjarja 2017,
– wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Gwardja tal-Fruntiera u tal-Kosta għas-sena finanzjarja 2017, flimkien mar-risposta tal-Aġenzija(1),
– wara li kkunsidra r-rakkomandazzjoni tal-Kunsill tal-20 ta' Frar 2019 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2017 (05825/2019 – C8-0085/2019),
– wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002(3), u b'mod partikolari l-Artikolu 208 tiegħu,u
– wara li kkunsidra r-Regolament (UE) 2016/1624 tal-Parlament Ewropew u tal-Kunsill tal-14 ta' Settembru 2016 dwar il-Gwardja Ewropea tal-Fruntiera u tal-Kosta u li jemenda r-Regolament (UE) 2016/399 tal-Parlament Ewropew u tal-Kunsill u li jħassar ir-Regolament (KE) Nru 863/2007 tal-Parlament Ewropew u tal-Kunsill, ir-Regolament tal-Kunsill (KE) Nru 2007/2004 u d-Deċiżjoni tal-Kunsill 2005/267/KE(5), u b'mod partikolari l-Artikolu 76 tiegħu,
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A8-0153/2019),
1. Jagħti l-kwittanza lid-Direttur Eżekuttiv tal-Aġenzija Ewropea għall-Gwardja tal-Fruntiera u tal-Kosta għall-implimentazzjoni tal-baġit tal-Aġenzija għas-sena finanzjarja 2017;
dwar l-għeluq tal-kontijiet tal-Aġenzija Ewropea għall-Gwardja tal-Fruntiera u tal-Kosta (Frontex) għas-sena finanzjarja 2017
– wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Gwardja tal-Fruntiera u tal-Kosta għas-sena finanzjarja 2017, flimkien mar-risposta tal-Aġenzija(7),
– wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002(9), u b'mod partikolari l-Artikolu 208 tiegħu,u
– wara li kkunsidra r-Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012(10), u b'mod partikolari l-Artikolu 70 tiegħu,
– wara li kkunsidra r-Regolament (UE) 2016/1624 tal-Parlament Ewropew u tal-Kunsill tal-14 ta' Settembru 2016 dwar il-Gwardja Ewropea tal-Fruntiera u tal-Kosta u li jemenda r-Regolament (UE) 2016/399 tal-Parlament Ewropew u tal-Kunsill u li jħassar ir-Regolament (KE) Nru 863/2007 tal-Parlament Ewropew u tal-Kunsill, ir-Regolament tal-Kunsill (KE) Nru 2007/2004 u d-Deċiżjoni tal-Kunsill 2005/267/KE(11), u b'mod partikolari l-Artikolu 76 tiegħu,
1. Japprova l-għeluq tal-kontijiet tal-Aġenzija Ewropea għall-Gwardja tal-Fruntiera u tal-Kosta għas-sena finanzjarja 2017;
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għall-Gwardja tal-Fruntiera u tal-Kosta (Frontex) għas-sena finanzjarja 2017
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Aġenzija Ewropea għall-Gwardja tal-Fruntiera u tal-Kosta għas-sena finanzjarja 2017,
A. billi, skont ir-rapport tad-dħul u n-nefqa(13), il-baġit finali tal-Aġenzija Ewropea għall-Gwardja tal-Fruntiera u tal-Kosta ("l-Aġenzija") għas-sena finanzjarja 2017 kien ta' EUR 280 560 000, li jirrappreżenta żieda ta' 20,54 % meta mqabbel ma' dak tal-2016; billi ż-żieda kienet relatata mal-estensjoni konsiderevoli tal-mandat tal-Aġenzija fl-2017, b'reazzjoni għall-kriżi tal-migrazzjoni li laqtet l-Unjoni; billi l-baġit tal-Aġenzija huwa prinċipalment derivat mill-baġit tal-Unjoni;
B. billi l-Qorti tal-Awdituri ("il-Qorti"), fir-rapport tagħha dwar il-kontijiet annwali tal-Aġenzija Ewropea għall-Gwardja tal-Fruntiera u tal-Kosta għas-sena finanzjarja 2017 ("ir-rapport tal-Qorti"), iddikjarat li kisbet assigurazzjonijiet raġonevoli li t-tranżazzjonijiet ta' bażi tal-kontijiet annwali tal-Aġenzija huma legali u regolari;
1. Jinnota li l-isforzi ta' monitoraġġ baġitarju matul is-sena finanzjarja 2017 irriżultaw f'rata ta' implimentazzjoni baġitarja ta' 97,63 %, li tirrappreżenta tnaqqis żgħir ta' 0,27 % meta mqabbla ma' dik tal-2016; jinnota bi tħassib li r-rata ta' eżekuzzjoni tal-approprjazzjonijiet ta' pagament kienet ta' 66,42 %, li tirrappreżenta tnaqqis żgħir ta' 0,35 % meta mqabbla ma' dik tal-2016;
2. Jinnota, mir-rapport tal-Qorti li l-baġit inizjali tal-Aġenzija kien jinkludi riserva operattiva finanzjarja statutorja ta' EUR 8 800 000 għall-finanzjament tal-varar ta' interventi rapidi fil-fruntiera u interventi ta' ritorn; jinnota li l-Aġenzija globalment ittrasferiet EUR 3 800 000 mir-riżerva għall-baġit operattiv tagħha biex tiffinanzja attivitajiet oħra; jinnota bi tħassib li t-trasferimenti mhumiex konformi mar-regolament finanzjarju tal-Aġenzija; jieħu nota mir-risposta tal-Aġenzija li tqis li l-leġiżlatur għandu jipprovdi kjarifika dwar l-implimentazzjoni tat-trasferimenti mir-riżerva; jistieden lill-Aġenzija biex fil-futur tevita tali azzjonijiet mhux konformi u tirrapporta lill-awtorità ta' kwittanza dwar liema kjarifiki l-Aġenzija tqis li jkunu meħtieġa;
3. Jiddispjaċih dwar il-livell għoli ta' kanċellazzjonijiet tar-riporti mill-2016 għall-2017, li jammontaw għal EUR 11 125 174 u li jirrappreżentaw 14,96 % tal-ammont totali riportat, rata simili għal dik tal-2016; jistieden lill-Aġenzija tirrapporta lill-awtorità ta' kwittanza dwar il-miżuri li jridu jittieħdu biex jiġi żgurat l-użu sħiħ tal-approprjazzjonijiet riportati sabiex jiġi evitat li jiġu diżimpenjati riżorsi sostanzjali bħal ma ġara fis-snin preċedenti;
4. Jinnota b'sodisfazzjon li l-Aġenzija tuża diversi Indikaturi Ewlenin tal-Prestazzjoni (KPIs) biex tkejjel il-valur miżjud ipprovdut permezz tal-attivitajiet tagħha; jieħu nota li l-Aġenzija qed tippjana li tirrevedi l-indikaturi tagħha fl-2019; jistieden lill-Aġenzija tkompli tiżviluppa l-KPIs għat-tisħiħ tal-ġestjoni baġitarja tagħha, b'mod partikolari b'kont meħud tal-estensjoni tal-mandat tagħha u l-baġit li qiegħed jiżdied kontinwament, u tirrapporta lill-awtorità ta' kwittanza dwar l-iżviluppi mwettqa f'dan ir-rigward; jesprimi t-tħassib tiegħu fir-rigward tal-parti tal-baġit li ma setgħetx tiġi assorbita mill-Aġenzija;
5. Ifakkar li b'reazzjoni għas-sitwazzjoni tal-migranti u tal-asil li l-Unjoni affaċċjat fl-2015, il-mandat tal-Aġenzija ġie estiż b'mod konsiderevoli fl-2016 biex l-Aġenzija tkun tista' tindirizza aħjar il-ħtiġijiet u l-isfidi li qegħdin jiġu affaċċjati fil-fruntieri esterni tal-Unjoni; jenfasizza li fl-2017 is-sistemi u l-proċeduri kienu għadhom fil-proċess li jiġu adattati biex jissodisfaw il-mandat il-ġdid tal-Aġenzija li ġie aġġornat fl-2016 permezz tar-Regolament (UE) 2016/1624 tal-Parlament Ewropew u tal-Kunsill(14);
6. Jiddispjaċih dwar il-fatt li l-maġġoranza tal-programmi operattivi tal-Aġenzija għandhom nuqqas ta' objettivi kwantitattivi u valuri fil-mira speċifiċi għall-operazzjonijiet konġunti; jinnota bi tħassib li dan, flimkien ma' dokumentazzjoni insuffiċjenti mill-pajjiżi li jikkooperaw, jistgħu jfixklu l-evalwazzjoni ex post tal-effikaċja tal-operazzjonijiet konġunti fit-tul; jistieden lill-Aġenzija tistabbilixxi objettivi strateġiċi rilevanti għall-attivitajiet tagħha u sistema effikaċi ta' monitoraġġ u rappurtar li tkun orjentata lejn ir-riżultati b'KPIs rilevanti u li jistgħu jitkejlu;
7. Jinnota l-approvazzjoni mill-bord amministrattiv tar-riorganizzazzjoni tal-istrutturi tal-Aġenzija f'Ġunju 2017, li taffettwa l-allokazzjoni tar-riżorsi; jistieden lill-Aġenzija tirrapporta lill-awtorità ta' kwittanza dwar l-implimentazzjoni ta' din l-istruttura organizzazzjonali ġdida;
8. Jinnota b'sodisfazzjon li l-Istati Membri u l-pajjiżi assoċjati ma' Schengen kollha pparteċipaw mill-inqas f'operazzjoni konġunta waħda u li 26 Stat Membru ħadu sehem bħala organizzaturi jew parteċipanti f'operazzjonijiet ta' ritorn koordinati u kofinanzjati mill-Aġenzija, li jammontaw għal żewġ Stati Membri iktar milli fl-2016;
9. Jilqa' l-fatt li l-Aġenzija tippromwovi l-kooperazzjoni interaġenzjali, speċjalment fil-qasam tal-funzjoni tal-gwardja tal-kosta, iżda wkoll fil-qasam tal-kooperazzjoni doganali u fl-infurzar tal-liġi, sabiex jiġu sfruttati bis-sħiħ il-vantaġġi tal-operazzjonijiet b'diversi skopijiet bħala element importanti tal-ġestjoni integrata tal-fruntieri;
10. Jinnota b'sodisfazzjon li l-Aġenzija tikkoopera ma' aġenziji oħra, inter alia billi tappoġġjahom fir-reklutaġġi, fil-proġetti immobiljari u fil-konsulenzi marbuta mas-sigurtà, u tikkondividi uffiċċji mal-Aġenzija tal-Unjoni Ewropea għall-Kooperazzjoni fl-Infurzar tal-Liġi, mal-Aġenzija tal-Unjoni Ewropea għall-Kooperazzjoni fil-Ġustizzja Kriminali u mal-Uffiċċju Ewropew ta' Appoġġ fil-qasam tal-Asil fil-qafas tat-Task Force Reġjonali tal-Unjoni Ewropea fl-Italja u l-Greċja;
11. Iħeġġeġ lill-Aġenzija tiżviluppa pjan komprensiv għall-kontinwità operattiva;
12. Jinnota li fil-31 ta' Diċembru 2017, it-tabella tal-persunal kienet mimlija 74,43 % biss, u nħatru 262 aġent temporanju mit-352 awtorizzati skont il-baġit tal-Unjoni (apparagun tal-275 post awtorizzati fl-2016); jinnota li, barra minn hekk, fl-2017 kien hemm 113-il aġent kuntrattwali u espert nazzjonali sekondat jaħdmu għall-Aġenzija;
13. Jinnota bi tħassib, għal darb'oħra, l-iżbilanċ bejn is-sessi fil-bord amministrattiv tal-Aġenzija; ifakkar li l-Istati Membri huma dawk responsabbli biex jinnominaw il-membri tal-bord amminsitrattiv; jistieden lill-Istati Membri jiżguraw li n-nomini tal-membri tagħhom għall-bord amministrattiv tal-Aġenzija juru bilanċ bejn is-sessi; jistieden lill-Aġenzija tfakkar b'mod proattiv lill-Istati Membri dwar l-importanza tal-bilanċ bejn is-sessi; jirrimarka li huma mixtieqa miżuri mmirati lejn il-kisba ta' bilanċ ġeografiku aħjar fil-kompożizzjoni tal-persunal tal-Aġenzija;
14. Jinnota li l-2017 kienet it-tieni sena tal-pjan ta' tkabbir ta' ħames snin wara l-adozzjoni tar-Regolament (UE) Nru 2016/1624 li żied b'mod sinifikanti r-riżorsi fil-qasam tal-baġit u tal-persunal tal-Aġenzija; jinnota mir-rapport tal-Qorti li, wara l-estensjoni tal-mandat tagħha, il-persunal tal-Aġenzija se jiżdied b'aktar mid-doppju, minn 365 fl-2016 għal 1 000 fl-2020; jinnota, barra minn hekk, li ż-żieda ppjanata fil-persunal se tirrikjedi spazju addizzjonali għall-uffiċċji; jistieden lill-Aġenzija tirrapporta lill-awtorità ta' kwittanza dwar il-miżuri meħuda sabiex jiġu indirizzati l-isfidi fir-rigward taż-żieda tal-persunal u żżommha infurmata mill-qrib dwar il-passi li jmiss, inklużi l-kalkoli finanzjarji, rigward il-bini tal-kwartieri ġenerali l-ġodda;
15. Jinnota bi tħassib li l-Aġenzija tesperjenza diffikultajiet biex issib persunal bil-profili meħtieġa, ħafna drabi minħabba l-koeffiċjent baxx tal-korrezzjoni tas-salarju (66,7%); jistieden lill-Aġenzija tirrapporta lill-awtorità ta' kwittanza dwar l-eżitu tad-diskussjonijiet mal-Kummissjoni dwar miżuri ta' mitigazzjoni possibbli, u l-pjanijiet tal-Aġenzija għal miżuri oħra possibbli biex tattira persunal ġdid, b'mod partikolari b'kont meħud tal-mandat li qed jiġi estiż tal-Aġenzija u ż-żieda fl-ammont ta' reklutaġġi; jistieden lill-Aġenzija taħtar uffiċjal għad-drittijiet fundamentali ġdid mingħajr aktar dewmien sabiex jiġi żgurat li t-theddid għall-kwistjonijiet relatati mad-drittijiet fundamentali jiġi indirizzat immedjatament, u li l-politika dwar id-drittijiet fundamentali fi ħdan l-organizzazzjoni tiġi aġġornata kontinwament;
16. Jiddeplora bil-qawwa l-fatt li minkejja l-appelli ripetuti tal-Parlament u ż-żieda ġenerali sinifikanti fil-persunal tal-Aġenzija, l-uffiċjal għad-drittijiet fundamentali għad m'għandhiex ir-riżorsi umani adegwati u għalhekk jidher ċar li għadha qed tiġi mxekkla fit-twettiq xieraq tal-kompiti fdati lilha permezz tar-Regolament (UE) Nru 2016/1624; iħeġġeġ lill-Aġenzija tipprovdi lill-uffiċjal tagħha għad-drittijiet fundamentali r-riżorsi u l-persunal adegwati, b'mod partikolari għall-istabbiliment ta' mekkaniżmu tal-ilmenti u għall-implimentazzjoni u l-iżvilupp ulterjuri tal-istrateġija tal-Aġenzija għall-monitoraġġ u l-iżgurar tal-protezzjoni tad-drittijiet fundamentali;
17. Jilqa' s-suġġeriment tal-Qorti li l-avviżi ta' postijiet battala jiġu ppubblikati wkoll fuq is-sit web tal-Uffiċċju Ewropew għas-Selezzjoni tal-Persunal sabiex tiżdied il-pubbliċità; jifhem it-tħassib tal-Aġenzija rigward l-ispejjeż għolja tat-traduzzjoni li jirriżultaw minn tali pubblikazzjoni;
18. Jinnota li l-Aġenzija tuża l-"Kodiċi ta' Kondotta għall-persuni kollha li jipparteċipaw fl-attivitajiet operattivi tal-Frontex" u r-rapportar kunfidenzjali bħala miżuri biex tindirizza l-kwistjonijiet ta' fastidju;
19. Jinnota bi tħassib mir-rapport tal-Qorti li fl-2017 l-Aġenzija kompliet twettaq reklutaġġ irregolari permezz ta' proċeduri ta' għażla esterni, u ħatret kandidati fi gradi ta' AST ogħla mill-grad massimu previst skont ir-Regolamenti tal-Persunal; jirrimarka li f'dan ir-rigward fl-2017 kien hemm żewġ reklutaġġi meqjusa irregolari (meta mqabbla ma' 14 fl-2016); jieħu nota tal-ġustifikazzjoni tal-Aġenzija għar-reklutaġġi u jirrikonoxxi li minn Marzu 2017 l-Aġenzija ma ħatret l-ebda kandidat estern għal gradi ogħla minn AST4;
20. Jirrikonoxxi mill-Aġenzija li fl-2017 hija kinet qiegħda tirrevedi l-iskema finanzjarja sħiħa tagħha bl-għan li tissimplifika, taqleb minn għotjiet għal kuntratti ta' servizz u tintroduċi rati fissi; jistieden lill-Aġenzija tirrapporta lill-awtorità ta' kwittanza dwar l-implimentazzjoni tal-iskema l-ġdida;
21. Jinnota mir-rapport tal-Qorti li sa tmiem l-2017 l-Aġenzija kienet għadha ma introduċietx l-għodod kollha mnedija mill-Kummissjoni mmirati lejn l-introduzzjoni ta' soluzzjoni unika għall-għall-ħżin u l-iskambju elettroniku ta' informazzjoni ma' partijiet terzi li jipparteċipaw fil-proċeduri ta' akkwist pubbliku (akkwist elettroniku); jinnota li l-Aġenzija kienet introduċiet fatturazzjoni elettronika u proċeduri għas-sejħiet għall-offerti elettroniċi għal ċerti prodotti, iżda mhux is-sottomissjoni elettronika tal-offerti. jistieden lill-Aġenzija tintroduċi l-għodod neċessarji kollha biex tiġġestixxi l-proċeduri ta' akkwist u tirrapporta lill-awtorità ta' kwittanza dwar l-implimentazzjoni tagħhom;
22. Jirrikonoxxi l-miżuri eżistenti tal-Aġenzija u l-isforzi li għaddejjin bħalissa biex jiġu żgurati t-trasparenza, il-prevenzjoni u l-ġestjoni tal-kunflitti ta' interess, u l-protezzjoni tal-informaturi; jieħu nota mill-Aġenzija li fasslet abbozz ta' regoli interni dwar l-iżvelar ta' informazzjoni protetta, iżda fuq parir tal-Kummissjoni, se timplimenta d-deċiżjoni mudell tal-Kummissjoni ladarba tiġi notifikata lill-aġenziji; jistieden lill-Aġenzija tirrapporta lill-awtorità ta' kwittanza dwar l-implimentazzjoni ta' din id-deċiżjoni u tadotta l-politika tagħha dwar l-żvelar ta' informazzjoni protetta mingħajr dewmien ulterjuri;
23. Ifakkar li d-dispożizzjonijiet dwar l-informazzjoni u l-komunikazzjoni bħala parti mir-responsabbiltà tal-Aġenzija lejn il-pubbliku ġew modifikati b'mod konsiderevoli bir-Regolament (UE) Nru 2016/1624, u dan jirrikjedi li l-Aġenzija tkun aktar trasparenti dwar l-attivitajiet tagħha; jiddispjaċih dwar il-fatt li l-Aġenzija għadha ma wettqitx bis-sħiħ dawn ir-regoli l-ġodda u jitlobha timplimentahom mingħajr dewmien;
24. Jinnota mir-rapport tal-Qorti li l-infiq fuq l-għotjiet tal-Aġenzija żdied b'mod konsiderevoli minn EUR 123 000 000 fl-2016 għal EUR 167 000 000 fl-2017; jinnota bi tħassib li fl-2017 l-Aġenzija ma wettqitx verifiki ex post fuq ir-rimborżi tal-infiq fuq l-għotjiet. jieħu nota li l-Aġenzija tqis li l-verifiki ex ante mwettqa qabel ir-rimborż tjiebu u jistgħu jipprovdu l-aċċertament meħtieġ ladarba l-kopertura ex ante tilħaq ċertu livell; jirrimarka, madankollu, li l-Qorti ilha tirrapporta b'mod konsistenti mill-2014, li l-prova tan-nefqa ddikjarata mill-pajjiżi li jikkooperaw, spiss ma tkunx suffiċjenti u dan ġie kkonfermat ukoll fl-2017; jistieden lill-Aġenzija tirrapporta lill-awtorità ta' kwittanza dwar il-miżuri meħuda biex dawn ir-riskji jiġu mitigati;
25. Jieħu nota li l-Aġenzija rrevediet il-qafas ta' kontroll intern tagħha u biddlet l-approċċ preċedenti bbażat fuq konformità għal wieħed ibbażat fuq ir-riskju; jirrikonoxxi li l-qafas ta' kontroll intern rivedut ġie adottat f'Novembru 2017 u matul dan il-proċess, ġie stabbilit Reġistru ta' Titjib ikkonsolidat tal-Frontex;
26. Jinnota mir-rapport tal-Qorti li l-Aġenzija ffinanzjat appoġġ għall-Gwardji tal-Kosta tal-Iżlanda għall-istazzjonament ta' ajruplan fil-Greċja u li qabel ir-rimborż tan-nefqa ddikjarata mill-Iżlanda, l-Aġenzija talbet fatturi bħala evidenza għal kategorija waħda ta' nefqa ddikjarata; jiddispjaċih li għalkemm il-fatturi qatt ma ngħataw, l-Aġenzija rrimborżat madwar EUR 440 000, u dan juri li l-verifika ex ante ma kinetx effettiva; jieħu nota tal-kunsiderazzjoni tal-Aġenzija li l-istima tal-ispiża tal-manutenzjoni fis-siegħa toffri raġunijiet suffiċjenti għall-approvazzjoni tan-nefqa;
27. Jinnota bi tħassib li l-Aġenzija għad m'għandhiex pjan komprensiv għall-kontinwità operattiva approvat mill-bord amministrattiv; jistieden lill-Aġenzija tieħu l-passi meħtieġa sabiex tadotta tali pjan u tirrapporta lill-awtorità ta' kwittanza dwar l-adozzjoni tiegħu;
28. jitlob lill-bord amministrattiv tal-Aġenzija jadotta ftehimiet ċari dwar il-livell ta' servizz għall-kontinwità tal-attivitajiet tagħha f'każ ta' diżastru fuq il-post, kif ukoll objettivi korrispondenti ta' rkupru tal-IT u telf massimu permissibbli ta' data għas-sistemi u l-applikazzjonijiet l-aktar kritiċi tagħha; jitlob lill-Aġenzija tiżviluppa l-pjanijiet ta' appoġġ, teżerċitahom b'mod adegwat u tara li r-riżultati tat-testijiet jiġu approvati b'mod responsabbli mill-bord amministrattiv tagħha;
29. Josserva li l-ftehim dwar il-kwartieri ġenerali bejn l-Aġenzija u l-gvern Pollakk daħal fis-seħħ fl-1 ta' Novembru 2017; jinnota li dan għandu effett fuq diversi proċessi tal-Aġenzija b'konsegwenzi kbar fuq il-kundizzjonijiet tax-xogħol u l-faċilitajiet ta' ġestjoni; jitlob lill-Aġenzija tirrapporta lill-awtorità ta' kwittanza dwar il-proġetti li jirriżultaw, b'mod partikolari l-kostruzzjoni tal-bini tal-kwartieri ġenerali l-ġodda u l-istabbiliment ta' skola Ewropea f'Varsavja;
30. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu ta' ... 2019(15) dwar il-prestazzjoni, il-ġestjoni finanzjarja u l-kontroll tal-aġenziji.
1. Ifakkar li b'reazzjoni għall-influss tal-migranti u ta' persuni li jfittxu asil li l-Unjoni affaċjat fl-2015, il-mandat tal-Aġenzija Ewropea għall-Gwardja tal-Fruntiera (Frontex) ("l-Aġenzija") ġie estiż b'mod konsiderevoli fl-2016, sabiex l-Aġenzija tkun tista' tindirizza b'mod aħjar il-ħtiġijiet u l-isfidi li qegħdin jiġu affaċċjati fil-fruntieri esterni tal-UE; jirrimarka li l-baġit tal-Aġenzija żdied b'21 % fl-2017, bil-persunal relatat jiżdied b'43 % fl-2017; jenfasizza li fl-2017 is-sistemi u l-proċeduri kienu għadhom fil-proċess li jiġu adattati għall-mandat il-ġdid tal-Aġenzija, li ġie aġġornat fl-2016 permezz tar-Regolament (UE) 2016/1624(16); jilqa' l-konklużjonijiet tal-Qorti tal-Awdituri li l-kontijiet annwali tal-Aġenzija jippreżentaw b'mod ġust il-pożizzjoni finanzjarja tagħha fil-31 ta' Diċembru 2017 u li t-tranżazzjonijiet tagħha huma legali u regolari; ifakkar li l-mandat tal-Aġenzija bħalissa qiegħed jiġi rivedut;
2. Jinnota li għat-tieni sena konsekuttiva, kanċellazzjonijiet sinifikanti (17 %) tal-approprjazzjonijiet baġitarji ġew riportati mis-sena preċedenti; jenfasizza li dan jindika sopravalutazzjoni sinifikanti tal-ħtiġijiet baġitarji tal-Aġenzija, b'mod partikolari min-naħa tal-amministrazzjonijiet pubbliċi tal-Istati Membri u pajjiżi oħra li jikkooperaw magħhom; jitlob għalhekk lill-Aġenzija taħdem mas-sħab tagħha biex ittejjeb il-previżjonijiet baġitarji tagħha; iħeġġeġ lill-Aġenzija tagħmel użu mill-opzjonijiet relatati mal-kostijiet simplifikati u mekkaniżmi ta' finanzjament oħra minbarra l-għotjiet biex, fejn xieraq, tiżdied il-kosteffikaċja;
3. Jinnota li mill-2014, il-Qorti tal-Awdituri ilha tirrapporta li l-prova tal-infiq iddikjarata mill-pajjiżi li jikkooperaw, spiss mhijiex suffiċjenti; jiddispjaċih li, għal darb'oħra, dan kien il-każ għall-2017, bil-finanzjament tal-iskjerament ta' Ajruplan fil-Greċja bħala appoġġ lill-Gwardja Kostali tal-Iżlanda u bil-kofinanzjament ta' ajruplan ieħor li ntuża mill-Guardia Civil Spanjola; jilqa' d-deċiżjoni tal-Aġenzija li tesplora l-użu ta' mudell ta' rimborż tal-ispejjeż simplifikat biex tindirizza dawn il-kwistjonijiet rikorrenti;
4. Jiddispjaċih dwar ir-reklutaġġ irregolari ta' persunal temporanju AST fi gradi ogħla minn dawk permessi mir-Regolamenti tal-Persunal (AST 4); jifhem id-diffikultajiet li l-Aġenzija qiegħda taffaċċa fir-reklutaġġ ta' persunal kwalifikat, li wassal lill-Aġenzija tirritorna EUR 4 miljuni; ifakkar lill-Aġenzija dwar l-importanza li taderixxi mar-Regolamenti tal-Persunal f'kull ħin;
5. Jiddispjaċih dwar il-fatt li l-avviżi ta' postijiet battala huma ppubblikati biss fuq is-sit web tal-Aġenzija u f'għadd limitat ta' lingwi biss; jistieden lill-Aġenzija tkun aktar proattiva fir-rigward tal-viżibbiltà u sensibilizzazzjoni ġenerali tal-postijiet battala tagħha; jirrikonoxxi t-tħassib dwar spejjeż addizzjonali relatati mat-traduzzjoni tal-avviżi ta' postijiet battala fil-lingwi tal-Unjoni kollha, madankollu, jitlob lill-Aġenzija tippubblika b'mod sistematiku l-postijiet battala tagħha fuq is-sit web tal-Uffiċċju Ewropew għas-Selezzjoni tal-Persunal (EPSO) bil-lingwi tal-Unjoni kollha sabiex tiżdied it-trasparenza fil-konfront taċ-ċittadini tal-Unjoni; jistieden lill-Kummissjoni tqis miżuri maħsuba biex inaqqsu l-piż finanzjarju għat-traduzzjoni tal-avviżi ta' postijiet battala fuq l-aġenziji, inkluż billi jiġi stabbilit ftehim qafas ad hoc maċ-Ċentru tat-Traduzzjoni għall-Korpi tal-Unjoni Ewropea;
6. Jinnota li l-Aġenzija għad m'għandhiex Pjan komprensiv tal-Kontinwità tan-Negozju approvat mill-Bord Amministrattiv minn mindu ċċaqalqet fl-2014; jitlob lill-Bord Amministrattiv tal-Aġenzija jadotta ftehim ċar dwar il-livell ta' servizz għall-kontinwità tal-attivitajiet tagħha f'każ ta' diżastru fuq il-post, kif ukoll objettivi korrispondenti ta' rkupru tal-IT u telf massimu permissibbli ta' data għas-sistemi u l-applikazzjonijiet l-aktar kritiċi tagħha; jitlob lill-Aġenzija tiżviluppa pjanijiet ta' appoġġ, sabiex teżerċitahom b'mod adegwat u jkollha riżultati tat-testijiet approvati b'mod responsabbli mill-Bord Amministrattiv;
7. Ifakkar li d-dispożizzjonijiet dwar l-informazzjoni u l-komunikazzjoni bħala parti mir-responsabbiltà tal-Aġenzija lejn il-pubbliku kienu modifikati b'mod konsiderevoli fir-Regolament rivedut, li jirrikjedi li l-Aġenzija tkun aktar trasparenti dwar l-attivitajiet tagħha; jiddispjaċih dwar il-fatt li l-Aġenzija għadha ma wettqitx bis-sħiħ dawn ir-regoli l-ġodda u jitlobha timplimentahom mingħajr dewmien;
8. Jiddispjaċih dwar il-fatt li l-biċċa l-kbira tal-programmi operattivi tal-Aġenzija għandhom nuqqas ta' objettivi kwantitattivi u valuri mmirati speċifiċi għall-operazzjonijiet konġunti; jinnota bi tħassib li dan, flimkien ma' dokumentazzjoni insuffiċjenti mill-pajjiżi li jikkooperaw, jistgħu jfixklu l-evalwazzjoni ex post tal-effikaċja tal-operazzjonijiet konġunti fit-tul; jistieden lill-Aġenzija tistabbilixxi objettivi strateġiċi rilevanti għall-attivitajiet tagħha u sistema effikaċi ta' monitoraġġ u rappurtar li tkun orjentata lejn ir-riżultati b'indikaturi ewlenin tal-prestazzjoni rilevanti u li jistgħu jitkejlu;
9. Jinnota bi tħassib, għal darb'oħra, l-iżbilanċ bejn il-ġeneri fil-Bord Amministrattiv tal-Aġenzija; ifakkar li l-Istati Membri huma responsabbli biex jinnominaw il-Membri għall-Bord; jistieden lill-Istati Membri jiżguraw li n-nomini tal-membri tagħhom għall-Bord Amministrattiv tal-Aġenzija juru bilanċ bejn il-ġeneri; jistieden lill-Aġenzija tfakkar b'mod proattiv lill-Istati Membri dwar l-importanza ta' bilanċ bejn il-ġeneri; jirrimarka li huma mixtieqa miżuri mmirati lejn il-kisba ta' bilanċ ġeografiku aħjar fil-kompożizzjoni tal-persunal tal-Aġenzija;
10. Jiddispjaċih bil-qawwa li minkejja l-appelli ripetuti tal-Parlament u ż-żieda ġenerali sinifikanti tal-persunal għall-Aġenzija, l-Uffiċjal għad-Drittijiet Fundamentali għad m'għandux riżorsi umani adegwati, u għalhekk huwa ostakolat b'mod ċar fit-twettiq tal-kompiti fdati lilu mir-Regolament rivedut; iħeġġeġ lill-Aġenzija tipprovdi lill-Uffiċjal tagħha għad-Drittijiet Fundamentali r-riżorsi u l-persunal adegwati, b'mod partikolari għall-istabbiliment ta' mekkaniżmu għall-ilmenti u għall-iżvilupp ulterjuri u għall-implimentazzjoni tal-istrateġija tal-Aġenzija biex tissorvelja u tiżgura l-ħarsien tad-drittijiet fundamentali.
ĠU C 434, 30.11.2018, p. 173.
ĠU C 108, 22.03.2018, p. 112.
Ir-Regolament (UE) 2016/1624 tal-Parlament Ewropew u tal-Kunsill tal-14 ta' Settembru 2016 dwar il-Gwardja Ewropea tal-Fruntiera u tal-Kosta u li jemenda r-Regolament (UE) 2016/399 tal-Parlament Ewropew u tal-Kunsill u li jħassar ir-Regolament (KE) Nru 863/2007 tal-Parlament Ewropew u tal-Kunsill, ir-Regolament tal-Kunsill (KE) Nru 2007/2004 u d-Deċiżjoni tal-Kunsill 2005/267/KE (ĠU L 251, 16.9.2016, p. 1).